BYD afslører elbil med 1.582 heste i stalden

BYD skruer nu markant op for ambitionerne i luksusklassen. På Goodwood Festival of Speed har koncernens premiummærke Denza præsenteret produktionsudgaven af Denza Z – en elektrisk superbil, der skal tage kampen op med modeller som Porsche 911 og andre eksklusive sportsvogne.

Bilen kommer i tre udgaver: Coupé, Spider og en banefokuseret Racing-version. Fælles for dem er en drivlinje med tre elmotorer, der samlet yder op til 1.180 kW – svarende til omkring 1.582 hk – og et moment på absurde 1.240 Newton-meter.

Den hurtigste udgave er Racing-modellen, som ifølge Denza klarer 0-100 km/t på blot 1,96 sekunder med de rette dæk. Standardudgaven bruger 2,25 sekunder, mens Spider-versionen er marginalt langsommere med 2,3 sekunder.

Her ses alle tre udgaver af Denza Z; Coupe, Racing og Spider.

Lover ekstrem hurtig opladning

Alle tre versioner er udstyret med et 76 kWh Blade-batteri. Det mest opsigtsvækkende er dog opladningen. BYD oplyser, at bilen kan lade fra 10 til 97 procent på kun ni minutter via virksomhedens nye 1.500 kW lynladere. Det er en markant hurtigere opladning end de fleste elbiler på markedet i dag.

Det er dog værd at bemærke, at sådanne ladehastigheder kræver BYDs egne megawatt-ladere, som fortsat kun findes i meget begrænset omfang uden for Kina. Hvor hurtigt bilen kan lade på de europæiske lynladere, som de fleste bilister faktisk møder, er endnu ikke oplyst.

Pris tæt på Porsche

Denza Z får også kulfiberkeramiske bremser, adaptiv undervogn, drift-funktion, midlertidig “Boost Mode” og mulighed for kunstige motorlyde gennem højttalerne.

I Storbritannien starter prisen ved 142.900 pund – svarende til omkring 1,25 millioner kroner før danske afgifter. Racing-versionen bliver væsentligt dyrere, og en dansk pris er endnu ikke offentliggjort.

Om bilen overhovedet kommer til Danmark, er heller ikke bekræftet. Men med Denza Z sender BYD et klart signal om, at koncernen ikke længere kun vil konkurrere på pris – men også på ren ydelse og avanceret teknologi.

Læs mere om bilen på Denzas hjemmeside.

BYD afslører elbil med 1.582 heste i stalden